ORDE do 10 de xaneiro de 2011 pola que se establece a convocatoria para o ano 2011 e se particulariza o seu importe global máximo, para a concesión, en réxime de concorrencia competitiva, de axudas a proxectos colectivos de acondicionamento mariño e rexeneración, financiados polo Fondo Europeo da Pesca, que permitan mellorar a produtividade dos bancos marisqueiros con problemas de perda de produción e que contribúan de forma sustentable a mellorar a xestión e conservación dos recursos mariños vivos, tramitada como expediente anticipado de gasto.
CONSELLERÍA DO MAR — III. OUTRAS DISPOSICIÓNS — 19/01/2011

Mediante orde da Consellería do Mar do 27 de abril de 2010 (Diario Oficial de Galicia nº 85, do 6 de maio), aprobáronse as bases reguladoras e a convocatoria para o ano 2010 para a concesión, en réxime de concorrencia competitiva, das axudas a proxectos colectivos de acondicionamento mariño e rexeneración, financiados polo Fondo Europeo da Pesca (FEP), que permitan mellorar a produtividade dos bancos marisqueiros con problemas de perda de produción e que contribúan de forma sustentable a mellorar a xestión e conservación dos recursos mariños vivos. Esta orde, nos seus artigos 3º e 11º, dispón que anualmente se publicarán os importes máximos de concesión de axudas na correspondente anualidade e nas sucesivas, para o caso de investimentos plurianuais, así como os períodos de presentación de solicitudes para cada unha das anualidades 2011 a 2013.
Os importes consignados en cada convocatoria, así como as aplicacións a que se imputen, poderán ser ampliados en función das dispoñibilidades orzamentarias sen que iso dea lugar á apertura de novo prazo de presentación de solicitudes, salvo indicación expresa en contrario na orde que se publique para o efecto.
O número máximo de anualidades establécese no artigo 6º, que dispón que se poderán presentar proxectos de carácter plurianual, sen que a súa duración poida exceder os catro exercicios orzamentarios. As subvencións que neste caso se concedan ateranse aos límites establecidos, para os compromisos de gastos plurianuais, no artigo 58º do texto refundido da Lei de réxime financeiro e orzamentario de Galicia.
Coa finalidade de contribuír de forma sustentable a mellorar a xestión ou conservación dos recursos, mediante o acondicionamento e rexeneración para a mellora da produtividade dos bancos marisqueiros con problemas de perda de produción, dítase esta orde de convocatoria para o exercicio 2011.
Por todo o antedito, facendo uso das facultades que me confire o artigo 34º da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º.-Obxecto.
Esta orde ten por obxecto convocar para o ano 2011 a concesión, en réxime de concorrencia competitiva, de axudas a proxectos colectivos, de acondicionamento mariño e rexeneración, financiados polo FEP, que permitan mellorar a produtividade dos bancos marisqueiros con problemas de perda de produción e que contribúan de forma sustentable a mellorar a xestión e conservación dos recursos mariños vivos.
Artigo 2º.-Prazos de presentación de solicitudes.
O prazo de presentación de solicitudes será dun mes contado desde o día seguinte ao da publicación desta orde. Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte, e se no mes de vencemento non houbese día equivalente ao inicial do cómputo, entenderase que o prazo expirará o último día do mes.
As solicitudes dirixiranse á persoa titular da Dirección Xeral de Ordenación e Xestión dos Recursos Mariños, da Consellería do Mar, segundo o modelo que figura como anexo I das bases reguladoras, que se poderá descargar en formato electrónico no punto Servizos de administración electrónica da páxina web
http://webpesca.xunta.es. Presentaranse no Rexistro Único e de Información do Complexo Administrativo de San Caetano ou no de calquera dos departamentos territoriais da Consellería do Mar
, ou en calquera dos lugares previstos no artigo 38º da Lei 30/1992, do 26 de novembro, de réxime xurídico das administracións públicas e do procedemento administrativo común. Coa solicitude acompañarase a documentación indicada no artigo 12º da Orde do 27 de abril de 2010.
Artigo 3º.-Crédito orzamentario.
No ano 2011 as axudas concederanse con cargo á aplicación orzamentaria 14.03.723A.770.1, dos orzamentos de gasto da Comunidade Autónoma de Galicia para o ano 2011.
Os importes máximos das subvencións que se concedan na convocatoria do ano 2011 ascenderán a cinco millóns catrocentos mil euros que se distribuirán nas seguintes anualidades (modalidades elixibles):
-Anualidade 2011: un millón cincocentos mil euros (1.500.000 euros).
-Anualidade 2012: dous millóns cen mil euros (2.100.000 euros).
-Anualidade 2013: un millón oitocentos mil euros (1.800.000 euros).
De conformidade co disposto no artigo 3º.3 das bases reguladoras, os importes consignados en cada convocatoria, así como as aplicacións a que se imputen, poderán ser ampliados en función das dispoñibilidades orzamentarias sen que iso dea lugar á apertura de novo prazo de presentación de solicitudes, salvo indicación expresa en contrario na orde que se publique para o efecto.
As porcentaxes de cofinanciamento das axudas son do 61% con fondos FEP e o 39% con fondos propios da comunidade autónoma.
Esta orde tramítase de conformidade coa Orde do 11 de febreiro de 1998 (Diario Oficial de Galicia nº 33, do 19 de febreiro) modificada polas ordes do 27 de novembro de 2000 e do 25 de outubro de 2001, sobre tramitación anticipada de expedientes de gasto, polo que a súa eficacia queda condicionada á existencia de crédito adecuado e suficiente nos orzamentos desta consellería para o ano 2011.
Disposición transitoria
Con vixencia exclusiva para a convocatoria do ano 2011, serán subvencionables os gastos realizados entre o 1 de xaneiro de 2011 e o 31 de decembro de 2013.
Disposición derradeira
Esta orde producirá efectos desde o día seguinte ao da súa publicación no Diario Oficial de Galicia.
Santiago de Compostela, 10 de xaneiro de 2011.
Rosa Mª Quintana Carballo
Conselleira do Mar
Ver referencia pdf "01200D008P041.PDF"
ANEXO I
Ver referencia pdf "01200D008P041.PDF"